Berneck SG
Bèèrnig isch e Gmeind vom Kanton Sanggalle.

Geografy 
D Gmeind lyt im Waalchrais Rhintl. Si het e Flechi vo chly meh als föifehalb Kwadratkilometer. Si chunt nid bis an Rhy abe; i der Ebeni undedra isch d Nochbrgmeind Au. Dr Gmeindgränze noo lauft unden a Roosebärg dr Äächelikanal.

S Dorf Bèèrnig isch bim Uusgang vom Tal vom Littebach, wo vo de Apezäller Bärge obenabe chunt. Am Ändi vom Taatobel mit m Littebach isch vom 19. Joorhundert a d Pappyyri gsi, wo 1923 abepränt isch. Im Gmeindbann sind d Wyyler Kobel, Rüde, Taa, Huuse, Hinderburg und Buechholz, und dr südlich Rand vo Heerbrugg ghört au no zu Bèèrnig.

Vo Büriswyle chunt dr Kübach oder Schliffibach uf Bèèrnig abe. Er het es stotzigs Tobel, und dört sind Wasserwärch ygrichtet gsi: z’oberscht d Tobelmüli vo Büriswyle, denn die alti Schliffi und wyter unde no d Fäldmüli vo Bèèrnig.

D Nochbergmeinde vo Bèèrnig sind im Kanton Sanggalle Au und Balgach, im Kanton Apezäll Inneroode d Gmeind Oberegg und im Kanton Apezäll Usseroode d Gmeind Walzehuuse. D Hauptstrooss goot vo Bèèrnig z’duruff bi dr Sonderegg vrby uf Rüüte.

Bèèrnig isch die Sanggaller Gmeind, wo am meischte Räbbäärge het. Dur die Landschaft goot dr Wyywanderwäg.

Sid öppe 1950 stoot bi Heerbrugg s Underwärch vo de Sanggallisch-Apezällische Chraftwärch.

Gschicht 
S Dorf isch im ene Dokumänt vo anne 892 s erschte Mol gnänt; dört hets dr Name Farniwang. Im 13. Joorhundert heisst dr Ortsname denn Bernanc und Bernag, und spöter isch do druus Berneck worde.

Uf em Roosebärg isch d Ruyne vo dr Burg Roosebärg; die Burg isch im 13. Joorhundert bout worde und het vom 16. bis zum 18. Joorhundert als Woonsitz vo de äidgnössische und aptsanggalische Obervögt dienet.

Lüt 
 Heinrich Federer (1866–1928), en katholische Priester und Haimetschrifsteller, Bürger vo Bärnig
 Roger Federer (* 1981), en erfolgriiche Tennisspiller, Bürger vo Bärnig

Literatur 
 Berneck 1100 Jahre nach der ersten urkundlichen Erwähnung. Bèèrnig 1992.

Weblink 

 Website vo dr Gmeind Bèèrnig

Fuessnoote 

Ort (Kanton Sankt Galle)